《滕丞洎沖天观先以诗来次韵谢之》
宋代·徐侨

我本山林人，出处无意固。
君亦如山泉，随地为流注。
方其居山时，文豹隐冥雾。
又如出岫云，散漫欻无据。
忆昨我与君，相逢同一处。
时时湖光亭，襟抱一披露。
君横膝上琴，我踵户外屦。
梅花落园春，辞君一朝去。
诗筒遽寥寥，粤从浙濡渡。
雁去燕复来，不得一字附。
抚怀兴长嗟，恍然此散聚。
何期老鹤臞，短翮忽舒布。
九皋耸孤唳，群仙翕清誉。
高寒玉峰巅，为尔肯一驻。
杭严两西湖，未必置爱恶。
瞥从子陵台，来踏苏公路。
山友而水宾，风晓而烟暮。
行止初何心，同是一真趣。
愿於人海中，更觅山中句。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。